CELEX: 32021R1166
Language: sk
Date: 2021-07-15 00:00:00
Title: Vykonávacie nariadenie Komisie (EÚ) 2021/1166 z 15. júla 2021, ktorým sa mení vykonávacie nariadenie (EÚ) 2019/947, pokiaľ ide o odloženie dátumu uplatňovania v prípade štandardných scenárov prevádzky s priamym vizuálnym kontaktom alebo mimo neho (Text s významom pre EHP)

16.7.2021   
               
               
                  SK
               
               
                  Úradný vestník Európskej únie
               
               
                  L 253/49
               
            
         VYKONÁVACIE NARIADENIE KOMISIE (EÚ) 2021/1166
         z 15. júla 2021,
         ktorým sa mení vykonávacie nariadenie (EÚ) 2019/947, pokiaľ ide o odloženie dátumu uplatňovania v prípade štandardných scenárov prevádzky s priamym vizuálnym kontaktom alebo mimo neho
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 57,
         keďže:
         
                     (1)
                  
                  
                     Podľa článku 23 ods. 4 vykonávacieho nariadenia Komisie (EÚ) 2019/947 (2) môžu členské štáty od 2. decembra 2021 prijímať len vyhlásenia prevádzkovateľov UAS v súlade s článkom 5 ods. 5 uvedeného vykonávacieho nariadenia týkajúce sa prevádzky, ktorá je v súlade s jedným z dvoch štandardných scenárov stanovených v dodatku 1 k prílohe k uvedenému vykonávaciemu nariadeniu.
                  
               
                     (2)
                  
                  
                     Výrobcovia UAS považujú harmonizované normy za dôležitý nástroj, ktorý im umožňuje uvádzať vyhovujúce UAS na trh.
                  
               
                     (3)
                  
                  
                     Niektoré harmonizované normy týkajúce sa požiadaviek uplatniteľných na UAS triedy C5 a C6 však nebudú do 2. decembra 2021 k dispozícii.
                  
               
                     (4)
                  
                  
                     Je preto potrebné odložiť dátum uplatňovania s cieľom zabezpečiť, že harmonizované normy týkajúce sa požiadaviek uplatniteľných na UAS triedy C5 a C6 budú k dispozícii skôr, než členské štáty budú môcť len prijímať vyhlásenia týkajúce sa prevádzky, ktorá je v súlade so štandardnými scenármi stanovenými v dodatku 1 k prílohe k vykonávaciemu nariadeniu (EÚ) 2019/947. Dovtedy by členské štáty mali mať možnosť prijímať vyhlásenia prevádzkovateľov UAS v súlade s článkom 5 ods. 5 uvedeného vykonávacieho nariadenia na základe vnútroštátnych štandardných scenárov alebo ich ekvivalentu.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,
                  
               PRIJALA TOTO NARIADENIE:
         
            Článok 1
            V článku 23 vykonávacieho nariadenia (EÚ) 2019/947 sa odseky 2, 3 a 4 nahrádzajú takto:
            
               
                  „2.   Článok 5 ods. 5 sa uplatňuje od 3. decembra 2023.
               
               
                  3.   Bod 2 písm. g) ustanovenia UAS.OPEN.060 prílohy a bod 1 písm. l) ustanovenia UAS.SPEC.050 prílohy sa uplatňujú od 1. júla 2022.
               
               
                  4.   Bez toho, aby bol dotknutý článok 21 ods. 1, do 2. decembra 2023 môžu členské štáty prijímať vyhlásenia prevádzkovateľov UAS v súlade s článkom 5 ods. 5 na základe vnútroštátnych štandardných scenárov alebo ich ekvivalentu, ak uvedené vnútroštátne scenáre spĺňajú požiadavky ustanovenia UAS.SPEC.020 prílohy.
                  Takéto vyhlásenia strácajú platnosť od 2. decembra 2025.“
               
            
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. júla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Vykonávacie nariadenie Komisie (EÚ) 2019/947 z 24. mája 2019 o pravidlách a postupoch prevádzky bezpilotných lietadiel (Ú. v. EÚ L 152, 11.6.2019, s. 45).